Filodem
Filodem iz Gadare (, Philodēmos, oko 110. pne. – verovatno oko 40. ili 35. pne.) bio je grčki epikurejski filozof i pesnik. Bio je učenik Zenona iz Sidona u Atini pre no što se preselio u Rim i potom u Herkulanej. Ranije je bio poznat uglavnom samo po svojim pesmama sačuvanim u Palatinskoj antologiji, ali su počev od 18. veka među ugljenisanim papirusnim svicima u tzv. Vili papirusa u Herkulaneju pronađeni mnogi drugi spisi čiji je on autor. Otkopavanje i dešifrovanje ovih papirusnih svitaka nastavlja se i danas. Do sada otkriveni Filodemovi spisi obrađuju teme iz etike, istorije, religije, retorike, muzike, poezije i helenističke filozofije.

Život 
Filodem se rodio oko 110. pne. u Gadari u Kojlesiriji (u današnjem Jordanu). Pohađao je predavanja Zenona iz Sidona, sholarha epikurejske škole u Atini, a zatim se, oko 80. pne., preselio u Rim. Bio je Zenonov sledbenik, ali i inovantivan mislilac na polju estetike, na kojem konzervativni epikurejci inače nisu doprineli mnogo novoga. Bio je prijatelj Lucija Kalpurnija Pizona Cezonina, a Ciceron ga je 55. pne. optužio za saučeništvo u Pizonovoj razuzdanosti, premda bez spominjanja Filodemovog imena. Međutim, na drugom mestu Ciceron kaže za Filodema da je bio "među najboljim i najučenijim ljudima" Pa i u govoru Protiv Pizona, kad napada Filodemov karakter, Ciceron hvali njegovu pesničku veštinu i eleganciju, poznavanje filozofije i njegovo znanje uopšte. Na osnovu načina na koji Ciceron govori o njemu može se zaključiti da je Filodem bio jedan od najistaknutijih epikurejskih filozofa svog doba i da je bio blizak prijatelj najuticajnijih ličnosti u Rimu. Filodemovi književni pogledi izvršili su snažan uticaj na Horacijevo Pesničko umeće.U Palatinskoj antologiji pod Filodemovim je imenom sačuvano 34 epigrama, uglavnom ljubavne tematike, a novi su epigrami pronađeni i među Oksirinhijskim papirusima.

Delo 
Kao i rimski pesnik i filozof Lukrecije, Filodem je svojom umetnošću prevazišao uobičajeni književni prosek kojim se zadovoljavala većina epikurejaca. U svojim elegantim i često nepristojnim epigramima s erotskom tematikom Filodem pokazuje književni ukus i ingenioznost koji se mogu porediti sa stilom njegovog sugrađanina Melagra, a njihov je uticaj osvedočen aluzijama koje na te epigrame prave Horacije, Propercije, Vergilije i Ovidije, od kojih ih neki i oponašaju.

Filodem se, osim pesništvom, bavio i filozofijom, i to na sistematski način, tako pto je obrađivao pitanja s polja retorike, poetike, muzike (Περὶ μουσικῆς) i fizike, tj. teologije, a napisao je i opsežno delo s područja istorije filozofije pod naslovom Pregled filozofâ (Σύνταξις τῶν φιλοσόφων), u kojem je, u deset knjiga, dao hronologiju grčkih filozofskih škola. Na polju estetike Filodem je smatrao da je umetnost nezavisna od filozofije i od etičke i logičke sadržine te da se mora procenjivati sa stanovišta forme i estetske vrednosti.

Popis dela 
U Herkulaneju su do sada pronađena ova važnija Filodemova dela:

Historija 
Popis stoičara (PHerc. 1018)
Popis akademičara (PHerc. 164, 1021 )
O stoicima (PHerc. 155 , 339 )
O Epikuru (PHerc. 1232 , 1289 )
Dela o zapisima Epikura i nekih drugih (PHerc. 1418 , 310 )
Prijateljima škole (PHerc. 1005 )

Nauka 
O pojavama i zaključcima (PHerc. 1065 )

Teologija 
O pobožnosti (PHerc. 1428 )
O bogovima (PHerc. 26 )
O načinu života bogova (PHerc. 152 , 157)

Etika 
O porocima i vrlinama, 7. knjiga (O laskanju) (PHerc. 222, 223, 1082, 1089, 1457, 1675 )
O porocima i vrlinama, 9. knjiga (O upravljanju domaćinstvom) (PHerc. 1424 )
O porocima i vrlinama, 10. knjiga (O bahatosti) (PHerc. 1008 )
Comparettijeva etika (nazvana po prvom priređivaču; PHerc. 1251)
O smrti (PHerc. 1050 )
O iskrenoj kritici (PHerc. 1471)
O gnevu (PHerc. 182 )

Retorika, muzika i poezija 
O retorici (na mnogim različitim papirusima)
O muzici (PHerc. 1497 )
O pesmama (na mnogim različitim papirusima)
O dobrom vladaru kod Homera (PHerc. 1507)

Vila papirusa 
U Pizonovoj "Vili papirusa" u Herkulaneju očito je postojala velika biblioteka, čiji su znatan deo činili tekstovi epikurejskih filozofa, neki i u više primeraka, što ukazuje na mogućnost da je taj odeljak Pizonove biblioteke pripadao upravo Filodemu. Vila je zatrpana pepelom nakom erupcije Vezuva 79. pne., nakon čega su svi papirusni svici bili ugljenisani i spljošteni, ali time i sačuvani. U 18. veku ova je vila istražena i pronađeni su papirusni svici s 36 spisa koja su pripisana Filodemu. U njima se obrađuju muzika, retorika, etika i brani epikurejsko gledište nasuprot stoičkom i peripatetičkom učenju. Prvi fragmenti Filodemovih spisa iz Herkulaneja objavljeni su 1824. godine.

Reference

Izdanja

Engleski prevodi 
Philodemus: On Death. (2009), W. Benjamin Henry. SBL. 
Philodemus: On Frank Criticism. (1998), David Konstan, Diskin Clay, Clarence, E. Glad. SBL. 
Philodemus: On Methods of Inference. 2nd edition. (1978). Phillip Howard De Lacy, Estelle Allen De Lacy. Bibliopolis.
Philodemus, On Piety, Part 1. (1996). Critical Text with Commentary by Dirk Obbink. Oxford University Press. 
Philodemus, On Poems. I, (2001), Edited with Introduction, Translation, and Commentary by Richard Janko. Oxford University Press. 
Philodemus, On Poems, Books 3-4, with the Fragments of Aristotle, On Poets. (2010). Edited with Introduction, Translation, and Commentary by Richard Janko. Oxford University Press. 
Philodemus, On Property Management. (2013), Voula Tsouna. SBL. 
Philodemus, On Rhetoric Books 1 and 2: Translation and Exegetical Essays. (2005). Clive Chandler (editor). Routledge. 
David Sider, (1997), The Epigrams of Philodemos. Introduction, Text, and Commentary. Oxford University Press.

Studije 
Marcello Gigante, Dirk Obbink, (2002), Philodemus in Italy: The Books from Herculaneum. University of Michigan Press. 
Dirk Obbink (editor), (1995), Philodemus and Poetry: Poetic Theory and Practice in Lucretius, Philodemus and Horace. Oxford University Press. 
Voula Tsouna, (2007), The Ethics of Philodemus. Oxford University Press.

Literatura

Vanjske veze 
Philodemus Project 
David Blank, s.v. "Philodemus", u: Stanford Encyclopedia of Philosophy
David Armstrong, Jeffrey Fish, Patricia A. Johnston, and Marilyn B. Skinner, eds., 2003, Vergil, Philodemus, and the Augustans (kratak uvod u proučavanje Filodema)
Filodemovi spisi (ba grčkom): Rhetorica, ed. Sudhaus, vol. 1 , vol. 2 ; Academica, ed. Mekler; De Musica, ed. Kemke
Harry M. Hubbel: The Rhetorica of Philodemus. Translation and Commentary, Transactions of the Connecticut Academy of Arts and Sciences 23, 1920, 243-382

Starogrčki pisci
Grčki filozofi